FI Euroopan unionin virallinen lehti C 1/5

Ilmoitus muun muassa Intiasta peräisin olevan polyeteenitereftalaattikalvon (PET-kalvon) tuontiin sovellettavien polkumyyntitoimenpiteiden osittaisen välivaiheen tarkastelun vireillepanosta

(2005/C 1/04)

Komissio on vastaanottanut neuvoston asetuksen (EY) N:o 384/96 (1), jäljempänä ”perusasetus”, 11 artiklan 3 kohdan mukaisen osittaista välivaiheen tarkastelua koskevan pyynnön.

1. Tarkastelua koskeva pyyntö

Pyynnön esittivät seuraavat yhteisön tuottajat: Du Pont Teijin Films, Mitsubishi Polyester Film GmbH ja Nuroll SpA, jäljempänä ”pyynnön esittäjät”.

2. Tuote

Tarkastelun kohteena oleva tuote on Intiasta peräisin oleva polyeteenitereftalaattikalvo, jäljempänä ”PET-kalvo”, joka tavallisesti luokitellaan CN-koodeihin ex 3920 62 19 ja ex 3920 62 90, jäljempänä ”tarkasteltavana oleva tuote”. Mainitut CN-koodit ovat ainoastaan ohjeellisia.

3. Voimassa olevat toimenpiteet

Voimassa olevat polkumyyntitoimenpiteet ovat muun muassa Intiasta peräisin olevan PET-kalvon tuonnissa neuvoston asetuksella (EY) N:o 1676/2001 (2) käyttöön otetut lopulliset tullit ja komission päätöksellä 2001/645/EY (3) hyväksytyt sitoumukset.

4. Tarkastelun perusteet

Pyynnön esittäjät ovat toimittaneet tiedon, että niiden viiden intialaisen vientiä harjoittavan tuottajan, joiden sitoumus hyväksyttiin komission päätöksellä 2001/645/EY, PET-kalvon tuontiin sovellettavat toimenpiteet eivät enää riitä torjumaan polkumyynnin haitallisia vaikutuksia.

Sen perusteella, mitä edellä mainittujen vientiä harjoittavien tuottajien yhteisöön viennissä soveltamien hintojen vertailusta niiden kotimarkkinahintoihin ja laskennalliseen normaaliarvoon ilmenee, pyynnön esittäjät väittävät, että näin lasketut polkumyyntimarginaalit ovat huomattavasti korkeampia kuin aiemassa, voimassa olevien toimenpiteiden käyttöönottoon johtaneessa tutkimuksessa todetut polkumyyntimarginaalit.

Kun otetaan huomioon tutkimuksessa, joka johti nyt voimassa olevien toimenpiteiden käyttöönottoon, yhteistyötä tehneiden viejien suuri määrä, jäännöstullin suuruus määritettiin otokseen osallistuneille, yhteistyössä toimineille tuottajille määritetyn korkeimman tullin mukaan (4). Koska kaikkia kyseisiä tuottajia tullaan tutkimaan tämän ilmoituksen perusteella tai niitä tutkitaan parthaillaan (5) ja suurin osa Intiasta EU:hun tuodun tarkasteltavana olevan tuotteen viejistä kuuluu näihin yrityksiin, komission mielestä on aiheellista tutkia myös, olisiko jäännöstullia muutettava.

5. Menettely

Kuultuaan neuvoa-antavaa komiteaa komissio on päättänyt, että on olemassa riittävä näyttö osittaisen välivaiheen tarkastelun vireille panemiseksi, mistä syystä se panee perusasetuksen 11 artiklan 3 kohdan nojalla vireille tarkastelun, joka rajataan koskemaan niiden viiden intialaisen vientiä harjoittavan tuottajan, joiden sitoumukset on hyväksytty, harjoittamaa polkumyyntiä ja jäännöstullin tasoa.

Tutkimuksessa arvioidaan myös voimassa olevien toimenpiteiden voimassaolon jatkamisen, päättämisen tai muuttamisen tarvetta.

a) Kyselylomakkeet

Saadakseen tutkimuksensa kannalta tarpeellisina pitämänsä tiedot komissio lähettää kyselylomakkeet intialaisille vientiä harjoittaville tuottajille ja Intian viranomaisille. Tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdassa asetetussa määräajassa.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan muita tietoja kuin vastaukset kyselyyn ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Pyyntö on esitettävä tämän ilmoituksen 6 kohdan b alakohdassa asetetussa määräajassa.

6. Määräajat

a) Osapuolten ilmoittautuminen sekä täytettyjen kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

b) Osapuolten kuuleminen

Kaikki asianomaiset osapuolet voivat myös pyytää saada tulla komission kuulemiksi samassa 40 päivän määräajassa.

7. Kirjalliset huomautukset, vastaukset kyselyyn ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite sekä puhelin-, faksi- ja/tai teleksinumerot. Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, kyselyvastaukset ja kirjeenvaihto on varustettava merkinnällä ”Limited” (6), ja niihin on liitettävä perusasetuksen 19 artiklan 2 kohdan mukaisesti ei-luottamuksellinen toisinto, joka varustetaan merkinnällä ”FOR INSPECTION BY INTERESTED PARTIES” (asianomaisten tarkasteltavaksi).

Komission yhteystiedot:

European Commission Directorate General for Trade Directorate B Office: J-79 5/16 B-1049 Brussels Faksi: (+32-2) 295 65 05 Teleksi: COMEU B 21877.

8. Yhteistyöstä kieltäytyminen

Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai jos se merkittävällä tavalla vaikeuttaa tutkimuksia, voidaan päätelmät, riippumatta siitä, ovatko ne myönteisiä vai kielteisiä, tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. Jos asianomainen osapuoli ei toimi yhteistyössä tai toimii vain osittain yhteistyössä, lopputulos voi olla osapuolen kannalta epäedullisempi kuin siinä tapauksessa, että se olisi toiminut yhteistyössä.

(1) EYVL L 56, 6.3.1996, s.1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12).

(2) EYVL L 227, 23.8.2001, s. 1.

(3) EYVL L 227, 23.8.2001, s. 56.

(4) Asetus (EY) N:o 1676/2001, johdanto-osan 77 kappale.

(5) Komission ilmoitus 2004/C 43/11 (EUVL C 43, 19.2.2004, s. 14).

(6) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on neuvoston asetuksen (EY) N:o 384/96 (EYVL L 56, 6.3.1996, s. 1) 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.